b"\n_START_ARTICLE_\nTrambaix\n_START_PARAGRAPH_\nTrambaix on pikaraitiotiej\xc3\xa4rjestelm\xc3\xa4 Barcelonan suurkaupunkialueella Kataloniassa. Se avattiin 5. huhtikuuta 2004. Se yhdist\xc3\xa4\xc3\xa4 Baix Llobregatin alueen kunnat L'Hospitalet de Llobregat, Esplugues de Llobregat, Cornell\xc3\xa0 de Llobregat, Sant Joan Desp\xc3\xad ja Sant Just Desvern Barcelonan kaupunkiin. Kaikki Trambaix-linjat alkavat Barcelonan Pla\xc3\xa7a de Francesc Maci\xc3\xa0 -aukiolta. J\xc3\xa4rjestelm\xc3\xa4\xc3\xa4n kuuluu kolme linjaa, joita merkit\xc3\xa4\xc3\xa4n tunnuksilla T1, T2 ja T3. Linjat 4-6 puolestaan kuuluvat Trambes\xc3\xb2s-j\xc3\xa4rjestelm\xc3\xa4\xc3\xa4n. Trambaix ja Trambes\xc3\xb2s aiotaan my\xc3\xb6hemmin yhdist\xc3\xa4\xc3\xa4 suuremmaksi kokonaisuudeksi. Raitiotielinjat on merkitty my\xc3\xb6s useisiin tuoreempiin metrokarttoihin. Vuonna 2008 kaikkien kolmen Trambaix-linjan yhteenlaskettu matkustajam\xc3\xa4\xc3\xa4r\xc3\xa4 oli 15 057 318."